**ELŐTERJESZTÉS**

**Szombathely Megyei Jogú Város Közgyűlésének**

**2020. szeptember 24-i ülésére**

**Javaslat közterületek elnevezésére**

**I.**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 8. pontja értelmében a közterületek elnevezése a képviselő-testület kizárólagos hatáskörébe tartozik.

A Schaeffler Savaria Kft-hez vezető 019/5 helyrajzi számú közforgalom elől el nem zárt magánút jelenleg elnevezéssel nem rendelkező közterület. A szóban forgó ingatlan elhelyezkedését az előterjesztéshez csatolt térképmásolat szemlélteti (1. melléklet).

A Schaeffler Savaria Kft. beadványával egyetértve kérem a Közgyűlést, hogy a 019/5 helyrajzi számú közforgalom elől el nem zárt magánutat Külső Söptei útnak nevezze el.

A Schaeffler Savaria Kft. üzleti tevékenységének bővítése céljából 2. telephelyet kíván létesíteni, melynek építési munkálatai előreláthatólag 2021. év első felében befejeződnek.

Jelenleg a tervezett telephelyhez vezető ingatlan kizárólag helyrajzi számmal rendelkezik. A 2. számú telephely helyrajzi szám alapján történő beazonosítása megnehezíti a vállalkozásnak a partnereivel, beszállítóival való kapcsolattartását, a telephelyhez kapcsolódó kommunikációt, a telephely mindennapi működésével kapcsolatos adminisztrációt, ezért a könnyebb beazonosíthatóság érdekében indokolt, hogy a telephelyhez vezető közforgalom elől el nem zárt magánút utcanévvel rendelkezzen.

A fentiekre tekintettel a Külső Söptei út elnevezést javaslom, mivel a szóban forgó ingatlan jelenleg is ezzel az elnevezéssel él a köztudatban.

**II.**

Ágh Ernő önkormányzati képviselő azzal a javaslattal fordult hozzám, hogy a Közgyűlés a Szent Gellért utcát és a Ferenczy István utcát összekötő tervezés alatt álló jövőbeni közutat annak megépítése után Szent Quirinusról (Szent Kvirinről) nevezze el.

A szóban forgó, azaz a 10427/7 és a 10444 helyrajzi számok közötti terület majdani elhelyezkedését az előterjesztéshez csatolt rendezési terv térképmásolata (2. melléklet) szemlélteti.

Képviselő Úr javaslatának indokaként szolgál, hogy Szombathely városához két jelentős szent neve kötődik, Szent Mártoné és Szent Quirinusé. A mai időszakban tovább él a Szent Quirinus iránti tisztelet. A két savariai szent – Quirinus és Márton – ma már hozzátartozik Szombathely történelméhez, a város kultúrájának szerves része.

Tájékoztatom a Tisztelt Közgyűlést, hogy Szombathelyen Szent Quirinus nevét már viseli közterület: a Perint partján az Óperint utcát és a Magyar László utcát köti össze a Szent Quirinus sétány.

Az Mötv. 14/A. § (2) bekezdés a) pontja alapján közterület elnevezéseként nem alkalmazható ugyanazon településen azonos jellegű közterületre alkalmazandó azonos elnevezés, jelen esetben azonban a közterület jellege más (sétány/utca), ezért az elnevezésnek nincs jogszabályi akadálya.

Fentiekre tekintettel javaslom a Tisztelt Közgyűlésnek, hozzon elvi döntést arról, hogy a Szent Gellért utcát és a Ferenczy István utcát összekötő tervezés alatt álló jövőbeni közutat annak megépítése után Szent Quirinusról (Szent Kvirinről) fogja elnevezni.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. szeptember „ ”.**

 **(: Dr. Nemény András :)**

**I.**

**HATÁROZATI JAVASLAT**

**…/2020. (IX.24.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely 019/5 helyrajzi számú közforgalom elől el nem zárt magánutat Külső Söptei útnak nevezi el.
2. A Közgyűlés felkéri a polgármestert és a jegyzőt, hogy a közterület elnevezésével kapcsolatos adatszolgáltatási kötelezettség teljesítése iránt intézkedjen.
3. A Közgyűlés felkéri a polgármestert és a jegyzőt, hogy az 1. pontban elhatározott elnevezéssel kapcsolatban a nyilvántartásokon szükséges átvezetésről gondoskodjon.
4. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a Városi TV útján értesítse.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Kalmár Ervin, a Városüzemeltetési és Városfejlesztési Osztály vezetője

 Dr. Kovács Előd, a Polgármesteri Kabinet vezetője)

**Határidő:** azonnal

**II.**

**HATÁROZATI JAVASLAT**

**…/2020. (IX.24.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Szent Gellért utcát és a Ferenczy István utcát összekötő közutat annak megépítése után Szent Quirinusról (Szent Kvirinről) fogja elnevezni.
2. A Közgyűlés felkéri a polgármestert, hogy az érintett közút megépítését követően a közterület elnevezésére vonatkozó, 1. pont szerinti javaslatát terjessze a Közgyűlés elé.

**Felelős:** Dr. Nemény András polgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

Kalmár Ervin, a Városüzemeltetési és Városfejlesztési Osztály vezetője)

**Határidő:** 1. azonnal

 2. az érintett közút megépítését követő Közgyűlés